ഐഎസ് ഭീകരര് ഇന്ത്യയിലേക്ക് നുഴഞ്ഞു കയറാന് സാദ്ധ്യത: മുന്നറിയിപ്പുമായി കേന്ദ്രസര്ക്കാര്, കാസര്കോട് സ്വദേശിയും സംഘത്തില്, അഫ്ഗാന് ജയിലില് നിന്നും മോചിതരായവരെന്ന് സൂചന ന്യൂഡല്ഹി: ഐഎസ് ഭീകരര് ഇന്ത്യയിലേക്ക് നുഴഞ്ഞു കയറാന് സാദ്ധ്യതയുണ്ടെന്ന മുന്നറിയിപ്പ് നല്കി കേന്ദ്രസര്ക്കാര്. മലയാളികള് ഉള്പ്പെടുന്ന 25 സംഘം രാജ്യത്തേയ്ക്ക് കടക്കുമെന്ന മുന്നറിയിപ്പാണ് നല്കിയിരിക്കുന്നത്. രാജ്യത്തെ വിമാനത്താവളങ്ങളും തീരപ്രദേശങ്ങളും വനമേഖലകളും അതീവ ജാഗ്രത പുലര്ത്തണമെന്നും നിര്ദ്ദേശമുണ്ട്. അഫ്ഗാന് ജയിലില് നിന്നും മോചിതരായ ഐഎസ് ഭീകരരാണ് ഇവരെന്നാണ് സൂചന. ഇതില് കാസര്കോട് സ്വദേശിയായ മലയാളിയും ഉള്പ്പെടുന്നുണ്ട്. ഭീകരരുടെ പേര് വിവരങ്ങള് രഹസ്യാന്വേഷണ ഏജന്സികളുടെ കൈവശമുണ്ട്. സിറിയയില് പ്രവര്ത്തിക്കുന്ന ഐഎസ് ഭീകരസംഘടനയുടെ ഉപവിഭാഗമായ ഇസ്ലാമിക് സ്റ്റേറ്റ് ഖൊറാസനില് പ്രവര്ത്തിക്കുന്നവരുടെ വിവരങ്ങളാണ് ലഭ്യമായത്. അഫ്ഗാന് നിയന്ത്രണം ഏറ്റെടുത്ത താലിബാന് ഭീകരര് രാജ്യത്തെ വിവിധ ജയിലുകളില് തടവിലാക്കിയിരുന്ന ഐഎസ്ഐഎസ് ഭീകരരുള്പ്പെടെയുള്ളവരെ മോചിപ്പിച്ചിരുന്നു. ഇതില് ഇന്ത്യ തേടുന്ന ഭീകകരര് ഉള്പ്പെടെയുണ്ടെന്നാണ് വിവരം. പെന്റഗണ് വക്താവ് ഓഗസ്റ്റ് 27ന് നടത്തിയ വാര്ത്താ സമ്മേളനത്തില് ഇക്കാര്യം സ്ഥിരീകരിച്ചിരുന്നു. 2019 മുതല് അഫ്ഗാനിസ്താനില് ഐഎസ്ഐഎസ് കെ യുമായി ബന്ധപ്പെട്ട നിരവധി ഇന്ത്യക്കാരെ അറസ്റ്റ് ചെയ്തിട്ടുണ്ട്. ഇവരെ ഇന്ത്യക്ക് കൈമാറാന് അഫ്ഗാന് സര്ക്കാര് താത്പര്യം പ്രകടിപ്പിച്ചിരുന്നുവെങ്കിലും സുരക്ഷ മുന്നിര്ത്തി ഇന്ത്യ ആവശ്യം നിരസിക്കുകയായിരുന്നു.